**OBRAZLOŽENJE IZVRŠENJA FINANCIJSKOG PLANA**

**HŽ PUTNIČKOG PRIJEVOZA U PRVOM POLUGODIŠTU 2021. GODINE**

U 2020. došlo je do promijenjenih okolnosti poslovanja uzrokovanih epidemijom covida-19, a nepovoljna epidemiološka situacija nastavljena je i u 2021. godini.

Kriza uzrokovana epidemijom izrazito je negativno utjecala na poslovanje stoga je HŽPP od 25. prosinca 2020. morao racionalizirati poslovanje i privremeno smanjiti obujam željezničkog putničkog prijevoza, a izmjene u voznom redu obuhvatile su oko 10 % usluge.

Također, od 30. prosinca 2020. osiguran je besplatan prijevoz na svim relacijama unutar RH za stanovnike pogođene potresom na području Sisačko-moslavačke županije. Besplatan prijevoz na relacijama iz/prema Sisačko-moslavačkoj županiji osiguran je i volonterima Hrvatskog Crvenog križa, članovima Stožera civilne zaštite i HGSS-a te predstavnicima ostalih službi koje sudjeluju u pružanju pomoći i sanaciji šteta. Nastavak mjere nenaplaćivanja željezničkog prijevoza do 1. listopada 2021. omogućit će daljnju normalizaciju uvjeta života i rada stanovništva te pridonijeti aktivnostima na obnovi, revitalizaciji i oporavku gospodarstva potresom pogođenog područja Sisačko-moslavačke županije. Izostali prihod od 30. prosinca 2020. do 1. listopada 2021. procjenjuje se na oko 15,4 milijuna kuna.

Uz neizvjesnost trajanja epidemije potrebno je istaknuti da će i nakon normalizacije stanja biti potrebno određeno vrijeme da se putnici vrate masovnom javnom prijevozu.

**1. RAČUN PRIHODA I RASHODA**

Ukupni prihodiizmjenama i dopunama financijskog plana za 2021. godinu predviđeni su u iznosu 745.985.886 kuna dok su u razdoblju I-VI 2021. godine ostvareni u iznosu od 321.435.098 kuna, što je 43,1% plana, a u odnosu na isto razdoblje prošle godine veći su za 3,0%.

Izmjenama i dopunama financijskog plana ukupni rashodi za 2021. godinu iznose 913.353.906 kuna dok je ostvarenje I-VI 2021. godine 313.474.045 kuna, što je 34,3% plana, a u odnosu na isto razdoblje prošle godine manji su za 32%.

* 1. PRIHODI POSLOVANJA

Prihodi poslovanja u razdoblju I-VI 2021. iznose 320.755.098 kuna te su veći za 2,74% u odnosu na isto razdoblje prošle godine.

U ukupnim prihodima poslovanja HŽ Putničkog prijevoza najveći udio odnosi se na pomoći proračunu iz drugih proračuna koji je izmjenama financijskog plana predviđen u iznosu 490.299.015 kuna za 2021. godinu, a ostvarenje I-VI 2021. iznosi 242.477.098 kuna.

Ostali prihodi sastoje se od prihoda od financijske imovine u iznosu 566.658 kuna, prihoda od nefinancijske imovine u iznosu 7.626.002 kuna i prihoda od prodaje proizvoda i robe te pruženih usluga u iznosu 69.005.929 kuna.

* 1. RASHODI POSLOVANJA

Rashodi poslovanja u razdoblju I-VI 2021. iznose 287.107.196 kuna te su veći za 20,35% u odnosu na isto razdoblje prošle godine zbog postupne normalizacije prometa (vlak kilometri su veći za 1,3 milijuna). Naime, u 2020. je uslijed epidemije covid-19 došlo do potpune obustave javnog prijevoza putnika u međunarodnom prometu od 17. ožujka do 21. lipnja, a u unutarnjem od 22. ožujka do 10. svibnja 2020. te racionalizacije voznog reda.

Rashodi za zaposlene u razdoblju I-VI 2021. godine ostvareni su u iznosu 118.257.771 kuna i čine ga bruto plaće u iznosu od 74.846.483 kune, doprinosi za mirovinsko i zdravstveno osiguranje u iznosu od 37.203.272 kune i ostali rashodi za zaposlene u iznosu od 6.208.016 kuna.

Materijalni rashodi u razdoblju I-VI ostvareni su u iznosu 154.832.811 kuna i odnose se na naknade troškova zaposlenima u iznosu od 8.729.734 kune, rashode za materijal i energiju u iznosu od 45.488.259 kuna, rashode za usluge u iznosu od 98.626.686 kuna, naknade troškova osobama izvan radnog odnosa u iznosu od 113.050 kuna i ostale rashode poslovanja u iznosu od 1.875.082 kune.

Ostvareni financijski rashodi za razdoblje I-VI iznose 8.769.089 kuna, a odnose se na kamate za primljene kredite i zajmove u iznosu od 7.994.469 kuna i ostale financijske rashode u iznosu od 774.620 kuna te su veći u odnosu na prošlu godinu zbog korištenja moratorija po kreditu HBOR-a u 2020. godini.

Ostali rashodi u razdoblju I-VI ostvareni su u iznosu 5.247.525 od čega se najveći dio odnosi na naknade šteta pravnim i fizičkim osobama.

* 1. RASHODI ZA NABAVU NEFINANCIJSKE IMOVINE

Planirani rashodi za nabavu nefinancijske imovine iznose 246.766.689 kuna dok su u razdoblju I-VI ostvareni u iznosu 26.366.849 kuna, a čine ih:

* rashodi za nabavu proizvedene dugotrajne imovine u iznosu 400.387 kuna koji se odnose na ulaganja u računalne programe
* rashodi za dodatna ulaganja na nefinancijskoj imovini u iznosu 25.966.462 kune i u cijelosti se odnose na ulaganja u prijevozna sredstva.
1. **RAČUN FINANCIRANJA**

Izmjenama i dopunama financijskog plana HŽ Putničkog prijevoza za 2021. godinu projicirani su prihodi i rashodi poslovanja koji rezultiraju deficitom od 167.368.020 kune dok su za razdoblje I-VI 2021. godine ostvareni prihodi i rashodi rezultirali suficitom od 7.961.053 kune.

Tijekom prethodnih godina zbog nedostatka vlastitih sredstava bilo je nužno angažiranje kreditnih sredstava. Kontinuirano kreditno zaduživanje rezultiralo je sve većim udjelom otplate glavnice u ukupnim zaduženjima Društva.

Planirani primici od financijske imovine i zaduživanja za 2021. godinu iznose 192.749.689 kuna, a u razdoblju I-VI 2021. nije bilo povlačenja po kreditnim zaduženjima.

Planirani izdaci za otplatu glavnice primljenih kredita i zajmova od kreditnih i ostalih financijskih institucija izvan javnog sektora za 2021. godinu iznose 51.600.000, a u razdoblju I-VI 2021. ostvareni su u iznosu od 24.959.324 kune i odnose se na otplate glavnice primljenih kredita od tuzemnih i inozemnih kreditnih institucija.